Panayiotou: Staat vermaan beskuldigde oor uitstelJayde Panayiotou se familie verlaat die PE-landdroshof op 18 April 2016. Foto: ANA Panayiotou en sy twee medebeskuldigdes, Sizwezakhe Vumazonke en Sinethemba Nenembe, het Maandag weer in die Port Elizabeth-landdroshof verskyn in verband met die onderwyseres se moord. Sy is in April verlede jaar vermoor en haar liggaam is buite die Kwanobuhle-nedersetting in Uitenhage gelos. Die staat beweer Nenembe, die huurmoordenaar, het Vumazonke gehelp om Jayde te ontvoer en vermoor op versoek van Panayiotou. Marius Stander, die staatsaanklaer, het gesê die staat wil die saak na die hooggereghof laat oorplaas, maar die oorplasing sloer omdat Nenembe ŉ nuwe regsverteenwoordiger gekry het. Stander het Nenembe se nuwe regsverteenwoordiger gevra om ŉ hardeskyf te verskaf sodat kopieë van die dossier aan hom gegee kan word sodat hy kan voorberei vir die voorverhoorverrigtinge, wat binnekort in die hooggeregshof sal begin. Landdros Esti Petzer het gesê sy sal nie verdere uitstel van die saak duld nie. “Hierdie saak is al sedert April 2015 op die rol. Jy het mnr. Daubermann aangestel en nou, wanneer die saak gereed is om na die hooggeregshof oorgeplaas te word, wil jy op kort kennisgewing nie meer vir mnr. Daubermann gebruik nie weens [ŉ tekort aan] geld,” het Petzer gesê. “Dit is jou reg om ŉ regsverteenwoordiger te hê, maar die hof sal nie langer enige uitsteltaktiek van jou kant af duld nie.” Die hof het in Januarie gehoor die verhoor sal na verwagting in Julie begin. Panayiotou is voorheen borgtog geweier en weer in die hooggeregshof in Grahamstad, toe hy appèl teen die borgtoguitspraak aangeteken het. Panayiotou se regsverteenwoordigers het vroeër gesê hulle sal ŉ derde borgtogaansoek voor die hof bring gegrond op nuwe bewyse, maar niks is Maandag hieroor in die hof gesê nie. Jayde se moord het internasionaal opslae gewek nadat haar man in hegtenis geneem is, enkele dae nadat haar liggaam in Uitenhage gevind is. Sy is glo ontvoer terwyl sy buite haar woonkompleks vir ŉ saamrygeleentheid werk toe gewag het en later glo op kort afstand geskiet. Die staat beweer Panayiotou het haar laat vermoor aangesien hy in ‘n buite-egtelike verhouding betrokke was en sy finansieel vir hom ŉ las was. Die saak is tot 3 Mei uitgestel.